KIRJALLINEN KYSYMYS E-1180/01 esittäjä(t): Glenys Kinnock (PSE) komissiolle. Kolumbia-suunnitelma.



Virallinen lehti nro 364 E , 20/12/2001 s. 0053 - 0054



KIRJALLINEN KYSYMYS E-1180/01 esittäjä(t): Glenys Kinnock (PSE) komissiolle (19. huhtikuuta 2001) Aihe: Kolumbia-suunnitelma Voiko komissio esittää yksityiskohtaisen selvityksen EU:n Kolumbialle tarkoitetun 105 miljoonan euron avustuspaketin jakautumisesta? Kun otetaan huomioon parlamentin Kolumbiasta 1. helmikuuta 2001 antama päätöslauselma, voiko komissio vahvistaa, että EU:n tuki tälle maalle ei mitenkään liity USA:n rahoittamaan Kolumbia-suunnitelmaan? Christopher Pattenin komission puolesta antama vastaus (25. kesäkuuta 2001) Komissio on ilmoittanut virallisesti, että Kolumbian rauhanprosessille varatun avun määrä uusina sitoumuksina on 105 miljoonaa euroa jaksolle 2001-2006. Määrään on syytä lisätä vuosittainen noin 6 miljoonan euron varaus ei-ohjelmoitaviin budjettikohtiin (Euroopan yhteisön humanitaarisen avun toimisto (ECHO), valtiosta riippumattomat järjestöt, pakolaiset jne.) sisältyvien määrärahojen huomioon ottamiseksi. Kokonaissumman voi näin ollen arvioida olevan 140 miljoonaa euroa. Summa on jaettu seuraavien neljän osa-alueen kesken, ja se sisältyy komission ja jäsenvaltioiden laajempaan rauhanprosessin tukiohjelmaan, joka on määrältään yli 330 miljoonaa euroa. - 1. Toimet määrättyjen sopimusten noudattamisen edistämiseksi sekä rauhan rakentamiseksi ns. tapaamisalueella, ns. laajennetulla alueella (demilitarisoidut vyöhykkeet, joilla rauhasta käydään vuoropuhelua kahden merkittävimmän sissiliikkeen eli kansallisen vapautusarmeijan (ELN) ja Fuerzas Armadas Revolucionarias de Colombia -ryhmän (FARC) kanssa) sekä näitä kahta aluetta ympäröivillä alueilla. Yhteisö on varannut näihin toimiin 60 miljoonaa euroa. Ne on tarkoitus käyttää toimiin, joiden tavoitteena on ns. rauhanlaboratorioiden perustaminen tapaamisalueelle, laajennetulle alueelle sekä niitä ympäröiville alueille. Rauhanlaboratorioiden tarkoituksena on ennakoida alueillaan rauhan vaikutuksia ja antaa siten palautetta neuvotteluprosessista. Rauhanlaboratorioiden perustamiseksi yhteisö aikoo rahoittaa kahta tärkeää kehityshanketta (molempia 30 miljoonalla eurolla). Niiden tarkoituksena on vahvistaa paikallisia julkisyhteisöjä (paikallishallinnon eri tasoilla), lujittaa rauhaa edistävien ryhmien johtoasemaa, selvittää kestävän kehityksen edellytykset ja tukea vaihtoehtoista kehitystä alueilla, joilla laittomat viljelmät on tarkoitus hävittää yhtenäistetysti ja käsin. - 2. Toimet kansallisten uudistuspolitiikkojen vahvistamiseksi ja neuvotteluissa asetettujen tavoitteiden saavuttamiseksi. Yhteisö on varannut näihin toimiin 25 miljoonaa euroa. Tämän osa-alueen toimilla pyritään rahoittamaan sellaisten tutkimusten ja kokeiluhankkeiden täytäntöönpanoa, joiden avulla voidaan varmistaa rauhanneuvotteluissa muotoillut kansallisia poliittisia uudistuksia koskevat oletukset (toimet maatalouspolitiikan ja oikeuslaitoksen uudistamisen tukemiseksi). - 3. Toimet ihmisoikeuksien kunnioittamisen lujittamiseksi ja rauhanomaisiin toimintatapoihin kannustamiseksi. Yhteisö on varannut näihin toimiin 13 miljoonaa euroa (ihmisoikeuksia ja demokratisoitumista koskeva budjettikohta). Toimet suunnitellaan niin, että niillä tuetaan kolumbialaista kansalaisyhteiskuntaa sekä sellaisia yhteiskunnallisia ja kulttuurisia prosesseja, jotka vaikuttavat rauhanneuvotteluihin positiivisesti. - 4. Toimet konfliktien sosiaalisten vaikutusten vähentämiseksi ja vaikutusten ennakoimiseksi, mikäli konflikti leviää maassa muille kriittisille alueille. Yhteisö on varannut näihin toimiin 42 miljoonaa euroa (ohjelmoitavat ja ei-ohjelmoitavat budjettikohdat).Suunniteltujen toimien tarkoituksena on - edistää sellaisten yhteiskuntaryhmien sosiaalista ja tuotannollista uudelleensopeutumista, jotka ovat joko konfliktin osapuolia tai joihin konfliktilla on välittömiä vaikutuksia (asuinsijoiltaan siirtymään joutuneet, alaikäiset entiset taistelijat, haavoittuneet, kotiutetut sotilaat); - vähentää kriittisiä tekijöitä, jotka voivat syventää tai laajentaa konfliktia sosiaalisella tasolla (syrjäytyminen, huumeiden käyttö) tai aluetasolla (suhteellisten rauhallisten alueiden alikehitys); - tukea vaihtoehtoista kehitystä alueilla, joilla laittomat viljelmät on tarkoitus hävittää yhtenäistetysti ja käsin. Sen suhteen, pidetäänkö EU:n apupaketti erillään Yhdysvaltojen Plan Colombia -suunnitelmasta, komissio haluaisi toistaa kantansa: presidentti Pastrana ja tämän hallitus ovat hyvin perillä siitä varauksellisuudesta, jolla EU suhtautuu eräisiin Plan Colombian kohtiin. Komissio ei myöskään aio osallistua mihinkään sotilaallisen ulottuvuuden omaavaan aloitteeseen.